Chorvátsky tenis prežíva veľkú radosť: Čilič porazil Edmunda a smeruje do grandslamového finále
MELBOURNE - Chorvátsky tenista Marin Čilič sa stal prvým finalistom mužskej dvojhry na grandslamovom turnaji Australian Open v Melbourne. V úvodnom semifinále si ako nasadená šestka poradil s Britom Kyleom Edmundom 6:2, 7:6 (4), 6:2.
Galéria
V dueli o druhý grandslamový titul nastúpi šampión US Open z roku 2014 v nedeľu od 9.30 h proti víťazovi súboja medzi obhajcom titulu Švajčiarom Rogerom Federerom a Hyeonom Chungom z Kórejskej republiky.
Edmund mal hneď v úvodnom geme k dispozícii dva brejkbaly, Čilič ich však odvrátil a v ďalších minútach bol na centri v aréne Roda Lavera lepší hráč. V prvom sete dvakrát prelomil podanie súpera a získal ho jasne vo svoj prospech. Čilič hral agresívne od základnej čiary, kvalitne podával, dobre sa pohyboval po kurte. V druhom sete si obaja hráči držali svoje podanie a tak na rad prišiel tajbrejk, v ktorom mal navrch Čilič. Na začiatku tretieho dejstva sa Chorvát po rýchlom brejku ujal vedenia 3:1 a šancu stať sa historicky prvým chorvátskym finalistom Australian Open už z rúk nepustil.
"Kľúčový bol tajbrejk druhého setu. Niektoré moje servisy v druhom sete neboli ideálne, Edmund sa aj vďaka viacerým víťazným forhendom chytil. V skrátenej hre som však zahral dobre. V treťom sete som už videl, že jeho pohyb nie je optimálny. Daroval mi pár bodov, čo som využil a brejkol ho. Kyle sa však v uplynulých mesiacoch veľmi zlepšil. Hrá výborný tenis, mal ťažkú cestu do semifinále, veď zdolal Grigora Dimitrova a musel zvládnuť dva päťseťáky. Má pred sebou svetlú budúcnosť a želám mu iba to najlepšie. Som rád, že sa napriek náročnému programu v Melbourne cítim kondične dobre. Ďakujem celému môjmu tímu i fyzioterapeutovi. Počkám si, kto bude môj finálový súper. Chung predvádza skvelé výkony, tento povrch mu veľmi vyhovuje. Roger výborne podáva a hrá extrémne agresívne. Vždy je ťažké, keď ho necháte kontrolovať hru, pretože sa veľa nabeháte. Musím byť agresívny a dobre servovať," povedal Čilič v prvom pozápasovom interview s bývalým americkým tenistom Jimom Courierom.
Dvojhra mužov - semifinále:
Marin Čilič (Chor.-6) - Kyle Edmund (V. Brit.) 6:2, 7:6 (4), 6:2 za 138 minút
- Zdroj:
- SITA
- Foto:
- SITA